KIRJALLINEN KYSYMYS E-3899/02 esittäjä(t): Sérgio Marques (PPE-DE) komissiolle. Euroopan liikuntakasvatuksen teemavuosi 2004.



Virallinen lehti nro 155 E , 03/07/2003 s. 0202 - 0204



KIRJALLINEN KYSYMYS E-3899/02 esittäjä(t): Sérgio Marques (PPE-DE) komissiolle (14. tammikuuta 2003) Aihe: Euroopan liikuntakasvatuksen teemavuosi 2004 Urheilu on tunnetusti merkittävä sosiaalinen ilmiö Euroopassa ja tärkeä kasvatuksellinen väline. Urheilu kehittää suuresti nuorten sosiaalisia kykyjä kuten ryhmähenkeä, solidaarisuutta ja lojaalisuutta sekä parantaa ryhmäkuria ja kehittää kykyä elää ryhmässä. Euroopan liikuntakasvatuksen teemavuodella 2004 pyritään tässä yhteydessä arvioimaan uudelleen urheilun kuvaa eurooppalaisessa yhteiskunnassa. Urheilu toimii uusien tekniikoiden lisääntyvästä käytöstä johtuvien liikkumattomuuden ja sosiaalisen eristäytyneisyyden vastapainona. Aloitteen ansiosta voidaan paremmin käyttää hyödyksi urheilun arvoja kasvatusohjelmien ja etenkin rinnakkaisen koulutuksen parantamiseksi koulutus- ja urheilujärjestöjen kiinteän yhteistyön avulla. Ehdotetusta 11,5 miljoonan euron (8 miljoonaa euroa vuodeksi 2004 ja 3,5 miljoonaa euroa vuodeksi 2003) talousarviosta on määrä rahoittaa seuraavat toimet: tapaamiset, mielenosoitukset, vapaaehtoiset toimet, tiedotus- ja mainoskampanjat, yhteistyö tiedotusvälineiden kanssa, kyselyt ja tutkimukset sekä kansalliset rajat ylittäville, kansallisille, alueellisille tai paikallisille aloitteille myönnettävä taloudellinen tuki, jonka tarkoituksena on edistää Euroopan liikuntakasvatuksen teemavuoden tavoitteita. Yhteisön laajuisia toimia voidaan tukea enintään jopa 80 prosenttia, kun taas paikallisia, alueellisia, kansallisia kansalliset rajat ylittäviä voidaan yhteisrahoittaa Euroopan yhteisöjen talousarviosta enintään 50 prosenttia kustannusten kokonaismäärästä. 1. Koska kunkin jäsenvaltion on määriteltävä teemavuoteen osallistuvat vastuulliset elimet, joille hakijoiden on lähetettävä suunnitellut hankkeensa ja joiden on puolestaan toimitettava komissiolle paikallisia, alueellisia, kansallisia ja kansalliset rajat ylittäviä toimia koskevat hakemukset yhteisrahoituksen saamiseksi, mikä on kyseisten järjestöjen määrittelyä ja julkistamista koskeva määräaika? 2. Mikä on hakuilmoitusten julkaisemista koskeva suunniteltu määräaika ja vastaava hakumenettely sekä mitä julkaisutapoja aiotaan käyttää? 3. Koska komissio hyväksyy rahoitusta ja yhteisrahoitusta koskevat päätökset asiantuntijaryhmää kuultuaan, mikä on ryhmien kokoonpano ja mitkä ovat suunnitellut koko ehdokasprosessia koskevat määräajat? Viviane Redingin komission puolesta antama vastaus (18. helmikuuta 2003) Arvoisa parlamentin jäsen kysyy, millä tavoin pannaan täytäntöön parlamentin ja neuvoston päätös Euroopan liikuntakasvatuksen teemavuodesta 2004. Päätös hyväksyttiin 19. joulukuuta 2002(1). Päätöksen 4 artiklassa säädetään, että kunkin jäsenvaltion on nimettävä vähintään yksi elin, jonka tehtävänä on huolehtia teemavuoteen osallistumisesta ja jäsenvaltiotasolla suunniteltujen toimien koordinoinnista avustamalla 7 artiklassa tarkoitetussa valintamenettelyssä. Komissio on merkinnyt tämän kysymyksen neuvoa-antavan komitean ensimmäisen kokouksen esityslistaan; kokous pidettäneen 7. maaliskuuta 2003. Jäsenvaltiotason elimet on määrä nimetä ensimmäisellä vuosipuoliskolla 2003 tavalla, jonka yksityiskohdat on määriteltävä ja josta pyydetään neuvoa-antavan komitean lausunto. Komissio on jo julkaissut hankintailmoituksen(2), joka koskee tiedotuskampanjan käynnistämistä Euroopan liikuntakasvatuksen teemavuoden 2004 edistämiseksi. Ennen kesää 2003 on kaavailtu myös ehdotuspyyntöä hankkeiden valitsemiseksi. Komission alkuperäisen ehdotuksen(3) 6 artiklassa oli maininta asiantuntijaryhmän perustamisesta. Lainsäädäntömenettelyssä asiantuntijaryhmän perustamisvelvoite poistettiin. Parlamentissa käytyjen keskustelujen pohjalta komissio aikoo kuitenkin perustaa asiantuntijaryhmän, jotta kaikki liikuntakasvatusalan kumppanit voivat ilmaista näkemyksensä. Asiantuntijaryhmän perustamismenettelystä päätetään lähikuukausina neuvoa-antavan komitean annettua lausuntonsa. Lisäksi komissio muistuttaa, että menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(4) 7 artiklan mukaisesti komissio tiedottaa parlamentille säännöllisesti komiteoiden työskentelystä. Tässä tarkoituksessa parlamentille lähetetään komiteoiden kokousten esityslistat, komiteoille toimitetut ehdotukset perustamissopimuksen 251 artiklassa määrättyä menettelyä noudattaen annettujen säädösten täytäntöönpanotoimiksi, äänestystulokset, yhteenveto kokouspöytäkirjoista sekä luettelot viranomaisista ja organisaatioista, joihin jäsenvaltioiden edustajikseen nimittämät henkilöt kuuluvat. Euroopan parlamentille tiedotetaan myös kaikista komission neuvostolle siirtämistä toimenpiteistä ja toteutettavista toimenpide-ehdotuksista. (1) Julkaistavana EUVL:ssä. (2) EYVL 2002/S 242-192453, 13.12.2002. (3) Ehdotus Euroopan parlamentin ja neuvoston päätös Euroopan liikuntakasvatuksen teemavuodesta 2004, EYVL C 25 E, 29.1.2002. (4) EYVL L 184, 17.7.1999.